《埋冤树》
元代·周霆震

出城十里西南去，行役经过倦休处。崔嵬古干络苍藤，相传此休埋冤树。

树名那得呼埋冤，阅人累岁官道边。朝吁械系逮词讼，夕敝鞭朴逋税钱。

富豪招权逞滥入，孱弱破家哀孑立。几人饮恨泪彻泉，树不能言天为泣。

埋冤得名良可悲，郡中守令知不知？

作者简介：（公元一二九二年至一三七九年）字亨远，安成（一作安福）人。生于元世祖至元二十九年，卒于明太祖洪武十二年，年八十八岁。以先世居石门田西，自号石田子初，省称石初。多从宋诸遗老游，得其绪论。延佑中，（公元一三一七年）再试不售，遂杜门谢客，专意于诗古文。霆震亲见元代之盛，又亲见元代之亡，故其诗忧时伤乱，感情至深。所著石初集十卷，附录一卷，《四库总目》人目为元末之诗史。